ועדת העבודה, הרווחה והבריאות, כנסת 18, פרוטוקול מספר 212, 2010-02-02 12:00

חיים כץ: צהריים טובים, ואני מתכבד לפתוח את ישיבת ועדת העבודה, הרווחה והבריאות.

חיים כץ: הדיון הפעם זה הצעת חוק שוויון הזדמנויות בעבודה (תיקון מספר 13)(הגברת האכיפה), התש"ע-2010, של חברת הכנסת שלי יחימוביץ.

חיים כץ: הוועדה מעלה את זה לדיון להכנה לקריאה שנייה ושלישית, בתקווה שזה יעבור היום בוועדה ואולי בשבוע הבא במליאה, והמחוקקת החרוצה תסמן לה עוד וי אחד במסכת עבודתה הקשה והמועילה והפורייה והתומכת בעובדי מדינת ישראל.

חיים כץ: בלי ציניות, כן ירבו.

שלי יחימוביץ': אדוני היושב ראש, מדובר, כאמור, בהצעת חוק שוויון הזדמנויות בעבודה (תיקון מספר 13) (הגברת האכיפה), הצעת חוק מאוד פשוטה.

שלי יחימוביץ': היא נולדה בניסיון להגביר את האכיפה רק בסעיף אחד מסעיפי חוק שוויון הזדמנויות והוא החוק למניעת הטרדה מינית.

שלי יחימוביץ': החקיקה נעשתה בעקבות פנייה של אנשי משרד התעשייה, המסחר והתעסוקה אליי, שסיפרו שיש להם בעיה באכיפת החוק.

שלי יחימוביץ': כיוון שחלק ניכר מהחוק הוא בעצם תלייה על לוח מודעות במקום בולט תקנון שמפרט מה היא תקיפה מינית, למי פונים במקרה של תקיפה מינית, ממי מבקשים סיוע וכן הלאה, דבר אלמנטרי כדי שהעובד או העובדת יידעו שיש דבר כזה, עובדי משרד התעשייה, המסחר והתעסוקה הסבו את תשומת לבי לכך שהעובדה שמשרד התעשייה חייב להודיע מראש על ביצוע ביקורת הפתע, מייתרת מכל תוכן את עצם ביצוע הביקורת, בוודאי כשמדובר בדבר כל כך פשוט, כמו תליית תקנון על לוח המודעות.

שלי יחימוביץ': אפשר לתלות אותו חמש דקות לפני הביקורת ולהוריד אותו חמש דקות אחרי.

שלי יחימוביץ': במהלך העבודה על החוק, התברר לי, אני מודה שלא ידעתי, שהצורך להודיע מראש על בדיקה של פקחי משרד התעשייה במקומות העבודה, מכיל בתוכו את כל הסעיפים של חוק שוויון הזדמנויות בעבודה, שאני לא אפרט אותם, אבל בין היתר מדובר בחוק עבודת נשים, בחוק שכר שווה לעובדת ולעובד, איסור העסקת עובד בימי המנוחה השבועית, לפי חוק שעות עבודה ומנוחה, ואיסור פיטורי עובד בשל שירות מילואים וכן הלאה וכן הלאה, עוד הרבה מאוד סעיפים.

שלי יחימוביץ': על כל אלה אי אפשר לקיים ביקורות פתע, בניגוד, למשל, לביקורות של מס הכנסה ששם אף אחד לא מעלה על דעתו להודיע מראש על ביקורת פתע, ולכן התיקון הזה הוא מאוד פשוט, הוא מאוד חיוני, הוא בהסכמת כל משרדי הממשלה והוא מדבר על הורדת הצורך להודיע מראש על בדיקת חוקי העבודה הקשורים בחוקי שוויון ההזדמנויות בעבודה במקומות העבודה.

חיים כץ: מה אומר משרד התעשייה, המסחר והתעסוקה?

חזי אופיר: משרד התעשייה, המסחר והתעסוקה כמובן תומך בעניין, כי באמת, ואמרתי גם בישיבה הקודמת, זה חריג בכל חוקי העבודה, ומקשה ללא צורך בעניין הזה.

חיים כץ: אני עשיתי בדיקת פתע באחד המפעלים השבוע וראיתי על כל קומה שלט גדול, מאיר עיניים, על הטרדות מיניות.

שלי יחימוביץ': איזה מקום עבודה?

חיים כץ: התעשייה האווירית.

חיים כץ: באתי לבניין וראיתי את זה בצבע סגול כזה, יפה כזה, במסגרת, כזה שלט גדול, ממוסגר.

שלי יחימוביץ': אגב, זה מראה שוועד העובדים שם עושה עבודה כמו שצריך.

חיים כץ: הסתכלתי, אמרתי, 'וואלה, רציתי להטריד, אבל בגלל מה שכתוב פה, לא מטריד'.

שלי יחימוביץ': זה נכון מה שאמרת, בבדיחות הדעת; החוק נועד לכאורה לתת שירות למוטרדים, אבל בעצם גם יש בו אפקט של מניעה.

חיים כץ: אדוני ממשרד המשפטים.

דן אורן: אני אתחיל מהסוף, מהשורה התחתונה, אנחנו, משרדי הממשלה הרלוונטיים, כפי שאמר חברי ממשרד התעשייה, המסחר והתעסוקה, ותיאמנו גם קודם, מסכימים לתיקון שמונח על שולחן הוועדה, אין לנו שום התנגדות.

דן אורן: רק שתי הערות קצרות לפרוטוקול; לעניין מה שאמרה חברת הכנסת המציעה, שלי יחימוביץ, התיקון הזה נוגע להוראה בחוק שוויון הזדמנויות בעבודה.

דן אורן: בעצם בסעיפי פיקוח בחוקי עבודה אחרים, אין את הדרישה למתן הודעה מוקדמת.

דן אורן: חברת הכנסת הצביעה על חוקים אחרים שאין בהם מצד אחד את הבעיה הזאת, מצד שני החוק הזה באמת בא רק לתקן את חוק שוויון הזדמנויות בעבודה.

דן אורן: זה רק מבחינתנו להעמיד את הדברים על דיוקם.

דן אורן: שוב פעם, אין לנו התנגדות.

חיים כץ: לפרוטוקול.

דן אורן: הדבר השני שאנחנו רוצים להגיד זה שבישיבה הקודמת הצבענו על כך שבעצם אותו סעיף שבאים לתקן, הוא טעון רוויזיה, מבחינה משפטית, כי כיום לא כותבים סעיפים כאלה.

דן אורן: אני לא אכנס לפרטים של הרוויזיה הזאת, כיוון שהגענו למסקנה שכיוון שהרוויזיה הזאת לא שייכת רק לאותו חוק שוויון הזדמנויות בעבודה בסעיף 18, שצריך לתקן, אלא לכלל חוקי העבודה---

חיים כץ: אז אתם תעשו עבודה, תגישו הצעת חוק ממשלתית.

דן אורן: בדיוק.

חיים כץ: בינתיים נעביר את הצעת החוק הזאת.

שלי יחימוביץ': אני מוכנה להגיש את הצעת החוק הזאת כהצעה פרטית, אם אתם רוצים.

שלי יחימוביץ': יש לי הרגשה שהיא תעבור יותר מהר.

חיים כץ: יש פה מישהו שמתנגד?

ענבר יחזקאלי בליליוס: מברכים, רק לברך.

ענבר יחזקאלי בליליוס: חברת הכנסת יחימוביץ יודעת שעבודתה היא קודש.

חיים כץ: גם אני יודע.

שלי יחימוביץ': תודה רבה.

אור רוזנמן: (מקריא): הצעת חוק שוויון הזדמנויות בעבודה (תיקון מס' 13), התש"ע-2010.

אור רוזנמן: תיקון סעיף 18.

אור רוזנמן: 1.

אור רוזנמן: בחוק שוויון הזדמנויות בעבודה, התשמ"ח-1988, בסעיף 18(ב)(2) המלים "לאחר מתן הודעה מוקדמת" יימחקו.

אור רוזנמן: תחילה.

אור רוזנמן: 2.

אור רוזנמן: תחילתו של חוק זה בראשון בחודש שלאחר פרסומו.

חיים כץ: מאחר ואף אחד באולם הזה לא מתנגד, בואו נקצר הליכים ונביא את דבר הוועדה לכנסת ונאשר אותו לקריאה שנייה ושלישית, שיראו חברי הכנסת במליאה ויאשרו אותו, ושבשבוע הבא בקריאה שנייה ושלישית, ויצטרף לספר החוקים של מדינת ישראל.

חיים כץ: מי בעד הצעת החוק כפי שהוקראה?

חיים כץ: תודה רבה.

חיים כץ: מאחר וכל חברי הכנסת שנמצאים הצביעו בעד, אז אין מתנגדים ואין נמנעים והוועדה מאשרת לקריאה שנייה ושלישית את הצעת החוק.

חיים כץ: תודה רבה, הישיבה נעולה.